Vaughan

Vaughan je mesto v kanadskej provincii Ontário. V roku 2021 malo 323 103 obyvateľov. Mesto sa skladá z piatich komunít: Maple, Kleinburg, Concord, Woodbridge a časti  Thornhill-u.

 Dejiny 
V oblasti žili pôvodní obyvatelia Haudenosaunee a Huron-Wendat. Pestovali zeleninu, rybárčili a poľovali menšie zvieratá. V 17. storočí prišli Európania, hlavne francúzski obchodníci a prieskumníci (prvým mal byť Étienne Brûlé v roku 1616). Tí sa spojili s Huron-Wendat proti Haudenosaunee. Po vojnách a chorobách boli Huron-Wendat zdecimovaní. Začiatkom 18. storočia Haudenosaunee oblasť opustili a presunuli sa do severných častí štátu New York, do oblasti prišli Anishinaabeg (vrátane Ojibwa, Algonquin, Chippewa, Mississauga, Potawatomi a Oda). Zmluvou Toronto Purchase z roku 1788 Mississauga of the New Credit odovzdali teritórium Britom. Podobné dohody boli uzavierané od polovice 18. do polovice 19. storočia a pokryli územie mesta. Európski osadníci sa na území mesta začali usadzovať až po Americkej revolúcii kedy prišli podporovatelia Britského impéria (United Empire Loyalists). Začiatkom 19. storočia do oblasti prišli tiež nemeckí osadníci z Pennsylvánie. V roku 1840 bolo v meste 4 300 osadníkov, 40 rokov predtým len 54.

V meste vznikali menšie komunity s mlynmi a pridruženými remeselníkmi, prvý mlyn vznikol v roku 1801 v dnešnej časti Thornhill. Neskôr boli založené dve spoločnosti na výrobu farmárskych strojárskych výrobkov: Woodbridge Agricultural Machine Works a Patterson & Brothers Manufacturers.

Spoločnosť Ontario Simcoe and Huron Railway Co., neskôr známa ako Northern Railway Co., dokončila v roku 1853 prvú železnicu v Ontáriu. Viedla z Toronta cez Maple k jazeru Lake Simcoe. Od polovice 19. storočia do obdobia po Druhej svetovej vojne nasledovala ekonomická stagnácia. Po vojne mesto začalo znovu rásť. V 80. a 90. rokoch 20. storočia sa rast ešte zrýchlil a z Vaughanu sa zo zoskupenia prímestských komunít stalo mesto (urbanizácia začala začiatkom 20. storočia). Aj vďaka rastúcemu Torontu sa počet obyvateľov mesta medzi rokmi 1981 a 1991 zmenil z 29 674 na 111 359 (nárast o 275%). Dnešné centrum mesta, Vaughan Metropolitan Centre, sa ďalej rozvíja.

V roku 1792 mesto pomenoval John Graves Simcoe (vice-guvernér Ontária) po Benjaminovi Vaughanovi, ktorý bol britským obchodníkom narodeným na Jamajke a podporovateľom otrokárstva. Village of Woodbridge sa v roku 1882 odtrhla od vtedajšieho Township of Vaughan, ale v roku 1971 sa obe zlúčili do novovzniknutého Town of Vaughan.

Ako „town“ mesto oficiálne vzniklo v roku 1971 a ako „city“ v roku 1991.

 Demografia 
V sčítaní obyvateľstva v roku 2021 malo mesto 323 103 obyvateľov, v roku 2016 ich bolo 306 233. V roku 2016 mesto obývalo 288 301 obyvateľov. V roku 2021 cca 300 uviedlo ako etnický pôvod slovenský, cca 370 osôb český a 140 česko-slovenský. Ako rodný jazyk 145 560 uviedlo angličtinu, 1 805 francúzštinu, 710 oba, 154 175 ľudí neoficiálne jazyky z toho nikto jazyky pôvodných obyvateľov. Viacero rodných jazykov uviedlo 20 525 ľudí. Najpočetnejšiou minoritou boli v roku 2016 Taliani (31,1%).

 Doprava 
Pôvodní obyvatelia využívali Carrying Place Trail, v roku 1793 bola vytvorená ulica Yonge Street. Železničná spoločnosť Northern Railway Co. bola neskôr pripojená k Grand Trunk Railway, s ktorej sa stala Canadian National Railway. Jej trate sú dodnes čiastočne využívané vlakmi GO Transit. V roku 1896 spoločnosť Metropolitan Street Railway Co. stavala elektrifikované medzimestské železnice, jedna z nich bola prevádzkovaná na Yonge Street. Neskôr sa stala súčasťou Toronto and York Radial Railway a trať bola zrušená v roku 1948. Toronto Suburban Electric Railway bola v prevádzka medzi rokmi 1914 a 1925. V polovici 50. rokoch bol postavený nákladný železničný terminál v Concorde. V súčasnosti mestom prechádzajú aj Diaľnica 400, Diaľnica 407, Cesta 27 a Cesta 50. York Region Transit poskytuje mestskú hromadnú dopravu, od roku 2017 existuje aj pripojenie na Torontské metro.

 Ekonomika 
Mesto je centrom výroby a služieb.

 Kultúra 
V Kleinburgu sa nachádza verejná galéria McMichael Canadian Art Collection, obsahujúca zbierky Group of Seven (skupiny kanadských maliarov), Inuitské, Métis a umenie kanadských pôvodných obyvateľov. City Playhouse Theatre je divadlo s 386 miestami na sedenie. V časti Maple sa nachádza zábavný park Canada’s Wonderland.

 Galéria 

 Referencie 

 Iné projekty 

 Externé odkazy 
 Oficiálna stránka mesta

 Zdroj 


Kategória:Mestá v Ontáriu